Document ID: 32009L0005

ДИРЕКТИВА 2009/5/ЕО НА КОМИСИЯТА
от 30 януари 2009 година
за изменение на приложение III към Директива 2006/22/ЕО на Европейския парламент и на Съвета относно минималните условия за изпълнение на Регламенти (ЕИО) № 3820/85 и (ЕИО) № 3821/85 на Съвета относно социалното законодателство, свързано с дейностите по автомобилния транспорт
(текст от значение за ЕИП)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Директива 2006/22/ЕО на Европейския парламент и на Съвета от 15 март 2006 г. относно минималните условия за изпълнение на Регламенти (ЕИО) № 3820/85 и (ЕИО) № 3821/85 на Съвета относно социалното законодателство, свързано с дейностите по автомобилния транспорт, и за отмяна на Директива 88/599/ЕИО на Съвета (1), и по специално член 9, параграф 3 от нея,
като има предвид, че:
(1)
Приложение III към Директива 2006/22/ЕО съдържа първоначален списък с нарушения на Регламент (ЕО) № 561/2006 на Европейския парламент и на Съвета от 15 март 2006 г. относно хармонизирането на определени разпоредби от социалното законодателство, свързано с автомобилния транспорт, и за изменение на Регламенти (ЕИО) № 3821/85 и (ЕО) № 2135/98 на Съвета и за отмяна на Регламент (ЕИО) № 3820/85 на Съвета (2), както и на Регламент (ЕИО) № 3821/85 на Съвета от 20 декември 1985 г. относно контролните уреди за регистриране на данните за движението при автомобилен транспорт (3).
(2)
Член 9, параграф 3 от Директива 2006/22/ЕО предвижда възможността посоченото приложение да бъде адаптирано с оглед разработването на насоки за общия обхват на нарушенията, разделени в категории. Най-сериозните нарушения трябва да включват тези, които създават сериозна опасност за живота или за тежки телесни повреди.
(3)
Предоставянето на допълнителни насоки за категоризиране на нарушенията е важна стъпка към осигуряването на правна сигурност за предприятията и по-равностойни условия за конкуренция между тях.
(4)
Желателно е също да бъде извършено хармонизирано категоризиране на нарушенията, за да се осигури обща основа за системите за класифициране на риска, които държавите-членки трябва да въведат съгласно член 9, параграф 1 от Директива 2006/22/ЕО. На базата на тези хармонизирани категории ще бъде улеснено включването на нарушения, извършени от водач на превозно средство или от дадено предприятие в държави-членки, различни от държавата-членка на установяване.
(5)
По принцип категоризирането на нарушенията следва да зависи от тежестта им и възможните последици за сигурността по пътищата, както и от способността да се контролира спазването на законодателството от страна на водача на превозно средство и на предприятието.
(6)
Мерките, предвидени в настоящата директива, са в съответствие със становището на комитета, създаден съгласно член 18, параграф 1 от Регламент (ЕИО) № 3821/85,
ПРИЕ НАСТОЯЩАТА ДИРЕКТИВА:
Член 1
Приложение III към Директива 2006/22/ЕО се заменя с текста на приложението към настоящата директива.
Член 2
1. Държавите-членки въвеждат в сила законовите, подзаконовите и административните разпоредби, необходими, за да се съобразят с настоящата директива, не по-късно от 31 декември 2009 г. Те незабавно съобщават на Комисията текста на тези разпоредби и прилагат таблица на съответствието между разпоредбите и настоящата директива.
Когато държавите-членки приемат тези разпоредби, в тях се съдържа позоваване на настоящата директива или то се извършва при официалното им публикуване. Условията и редът на позоваване се определят от държавите-членки.
2. Държавите-членки съобщават на Комисията текста на основните разпоредби от националното законодателство, които те приемат в областта, уредена с настоящата директива.
Член 3
Настоящата директива влиза в сила на двадесетия ден след публикуването ѝ в Официален вестник на Европейския съюз.
Член 4
Адресати на настоящата директива са държавите-членки.
Съставено в Брюксел на 30 януари 2009 година.

Labels: 8
1
11